Segons determina l'article 126 de l'Estatut d'autonomia de Catalunya, la Generalitat té la competència exclusiva sobre l'estructura, organització i el funcionament de les mutualitats de previsió social, i competències compartides sobre l'activitat desenvolupada per les mutualitats de previsió social i per altres entitats asseguradores que, amb domicili social a Catalunya, reuneixin els requisits previstos a la normativa bàsica d'aplicació.
Les mutualitats de previsió social són entitats sense ànim de lucre que desenvolupen activitat asseguradora.
El seu marc normatiu abasta, per una banda, la regulació catalana conformada per la Llei 10/2003, de 13 de juny, sobre mutualitats de previsió social, el Decret 279/2003, de 4 de novembre, de desplegament de determinats aspectes de la llei 10/2003, de 13 de juny, sobre mutualitats de previsió social i el Decret 20/2008, de 29 de gener, pel qual s'estableixen les obligacions en matèria estadisticocomptable de les mutualitats de previsió social de Catalunya, de les seves agrupacions i de les seves federacions, i s'especifica la documentació que hauran d'aportar; i, per altra banda, la normativa estatal reguladora de les bases d'ordenació asseguradora, àmbit en què destaquen la recent Llei 20/2015, de 14 de juliol, d'ordenació, supervisió i solvència de les entitats asseguradores i reasseguradores (LOSSEAR) i el Reial decret 1060/2015, de 20 de novembre, d'ordenació, supervisió i solvència de les entitats asseguradores i reasseguradores, textos amb què es transposa la Directiva 2009/138/CE, del Parlament Europeu i del Consell, de 25 de novembre, sobre l'accés a l'activitat d'assegurança i de reassegurança i el seu exercici (en endavant, Directiva solvència II).
La Directiva solvència II suposa un canvi fonamental en la visió dels requeriments de solvència exigits a les entitats asseguradores.
S'introdueixen uns nous conceptes de capital mínim obligatori i de capital de solvència obligatori, aquest darrer quantificat atenent els riscos assumits per l'entitat.
La LOSSEAR i el Reial decret 1060/2015, de 20 de novembre, estableixen la fórmula estàndard per al seu càlcul, així com la possibilitat que les entitats utilitzin, amb l'autorització administrativa prèvia, models interns, totals o parcials.
A més, les normes esmentades configuren un règim especial de solvència per a les entitats que no superen uns determinats llindars, preveient per a aquestes un càlcul simplificat dels capitals de solvència.
Aquests requeriments de solvència substitueixen els vigents fins ara, definits com a marge de solvència i fons de garantia.
Aquest nou enfocament porta, consegüentment, a redefinir els requisits d'informació de caràcter econòmic de les mutualitats de previsió social vers al supervisor, a l'efecte que aquest disposi de les dades necessàries per a una supervisió de qualitat en el nou context de solvència II.
Fins ara, les obligacions de rendició d'informació de caràcter econòmic estaven regulades pel Decret 20/2008, de 29 de gener.
A la vista dels canvis profunds que hi ha hagut en l'ordenació i supervisió de les entitats asseguradores, esdevé imprescindible disposar d'una nova reglamentació.
Així, les disposicions contingudes en el text d'aquest nou Decret estableixen la tipologia de la informació de caràcter econòmic que han de retre les mutualitats de previsió social i altres entitats asseguradores en aquest nou context de solvència II, així com la forma i els terminis en què han d'aportar-la, tant pel que fa a la documentació a trametre a l'òrgan supervisor com als documents d'obligada informació pública, tot en línia amb els nous requeriments de transparència informativa establerts per la normativa europea d'aplicació directa, i de forma particular per l'article 301 del Reglament delegat (UE) 2015/35 de la Comissió, de 10 d'octubre de 2014, pel qual es completa la Directiva solvència II.
D'altra banda, en aquest nou context normatiu, i donat que s'han redefinit els requeriments de solvència, és necessari substituir les referències que en el Decret 279/2003, de 4 de novembre, es fan al marge de solvència i al fons de garantia, per als nous conceptes de capital de solvència obligatori i capital mínim obligatori, així com eliminar les remissions a la cobertura de les provisions tècniques, concepte que ha decaigut en el nou marc.
Tenint present l'article 126 de l'Estatut d'autonomia de Catalunya, la disposició final segona de la Llei 10/2003, de 13 de juny, sobre mutualitats de previsió social, l'article 31.2 de la mateixa Llei, que estableix l'obligació de les mutualitats de previsió social de retre comptes a l'autoritat de supervisió, d'acord amb el que s'estableixi per reglament, i la disposició addicional tercera, també de la mateixa Llei, que, en el seu apartat 1, determina que les garanties financeres i les obligacions de tramesa d'informació a l'autoritat de supervisió que han de complir les entitats sotmeses a aquesta Llei s'han de determinar per reglament, el Govern ha de desenvolupar aquesta facultat.
Per tot el que s'acaba d'exposar, ateses les competències que la Generalitat de Catalunya exerceix sobre les mutualitats de previsió social i altres entitats asseguradores, i amb la finalitat de salvaguardar els interessos de les persones prenedores de contractes d'assegurança, assegurades, beneficiàries i terceres interessades, esdevé necessari actualitzar les obligacions de rendició d'informació de caràcter econòmic a què es troben sotmeses aquestes entitats.
Vistos els articles 3.2 i 26.e) de la Llei 13/2008, de 5 de novembre, de la presidència de la Generalitat i del Govern.
A proposta del vicepresident del Govern i conseller d'Economia i Hisenda, d'acord amb la Comissió Jurídica Assessora i d'acord amb el Govern,
L'objecte d'aquest Decret és establir les obligacions d'informació de caràcter econòmic de les mutualitats de previsió social i altres entitats asseguradores vers l'òrgan supervisor competent de la Generalitat de Catalunya, així com altres obligacions d'informació pública que tenen les entitats esmentades.
Les entitats afectades són les mutualitats de previsió social inscrites al Registre de Mutualitats de Previsió Social de Catalunya i les altres entitats asseguradores inscrites als registres administratius que estiguin a càrrec de l'òrgan competent de la Generalitat de Catalunya.
Tramesa trimestral d'informació al supervisor
En el termini màxim de cinc setmanes, a comptar des de la finalització de cada trimestre natural, les entitats han de trametre:
Informació quantitativa de solvència (IQS-T).
Es tracta d'un arxiu de dades en suport informàtic segons el model establert per l'òrgan supervisor, on s'han de recollir les dades sobre activitat asseguradora, riscos, solvència i de caràcter comptable trimestral que s'hi especifiquin.
Tramesa anual d'informació al supervisor
4.1 En el termini màxim de catorze setmanes, a comptar des de la finalització de l'exercici corresponent, les entitats han de trametre:
a) Informació quantitativa de solvència (IQS-A).
Es tracta d'un arxiu de dades en suport informàtic segons el model establert per l'òrgan supervisor, on s'han de recollir les dades sobre activitat asseguradora, riscos, solvència i de caràcter comptable anual que s'hi especifiquin.
b) Informe sobre la situació financera i de solvència (ISFS).
Aquest document s'ha d'elaborar d'acord amb l'estructura establerta en la normativa bàsica estatal, i en el seu cas, conforme les prescripcions de la normativa de la Unió Europea de directa aplicació.
c) Informe especial de revisió de la situació financera i de solvència (IERSFS).
Amb aquest informe se sotmet a revisió l'informe sobre la situació financera i de solvència (ISFS).
El seu contingut i el responsable de la seva elaboració es determinen a través d'una circular de l'òrgan supervisor.
4.2 Les entitats han de trametre, abans del 10 de juliol de l'any següent a l'exercici tancat, la documentació següent:
a) Comptes anuals i informe de gestió.
b) Informe d'auditoria dels comptes anuals.
c) En el cas que l'entitat estigui obligada a formular comptes consolidats: comptes anuals consolidats i informe de gestió, juntament amb l'informe d'auditoria.
En el termini màxim de catorze setmanes, a comptar des de la finalització de l'exercici corresponent, les entitats han de trametre, en suport informàtic, el document següent:
Aquest document s'ha d'elaborar conforme les prescripcions de la normativa de la Unió Europea de directa aplicació, quan sigui el cas.
Altrament, s'elaborarà d'acord amb les directrius donades per l'òrgan supervisor.
Tramesa de l'Informe sobre l'avaluació interna de riscos i solvència.
Periòdicament, d'acord amb el que es determini per circular de l'òrgan supervisor, així com immediatament després de qualsevol canvi significatiu del seu perfil de risc, les entitats han de realitzar una avaluació interna dels riscos i solvència, que s'ha de reflectir en un informe.
Aquest informe s'ha de trametre en el termini de dues setmanes des de la finalització de l'avaluació.
En el termini màxim de catorze setmanes, a comptar des del tancament de cada exercici, les entitats han de divulgar:
a) L'Informe sobre la situació financera i de solvència (ISFS).
b) L'Informe especial de revisió de la situació financera i de solvència (IERSFS).
Quan l'entitat tingui i mantingui un lloc web, aquests informes s'han de divulgar en aquest lloc web.
Quan l'entitat no disposi de lloc web, però sigui membre d'un ens de tipus associatiu que tingui i mantingui un lloc web, i sempre que aquest ens ho permeti, aquests informes s'han de divulgar en el seu lloc web.
A més de la documentació indicada en els articles anteriors, l'òrgan supervisor competent pot requerir les entitats que aportin documentació addicional en relació a l'avaluació de riscos, valoració d'actius i passius, càlcul de provisions tècniques i actius assignats a aquestes provisions, quan la situació de solvència o altres circumstàncies ho facin convenient, que s'ha de trametre en els terminis que s'indiquin a l'efecte.
Els models de documents a què s'ha fet referència en els articles precedents s'han de publicar al web de la Generalitat de Catalunya.
Conforme a la normativa d'administració electrònica vigent a Catalunya, la remissió a l'òrgan supervisor competent de tota la informació indicada en els articles anteriors s'ha de dur a terme per mitjans electrònics, a través dels procediments telemàtics que a aquest efecte s'estableixin, accessibles des del web de la Generalitat de Catalunya.
El termini perquè les entitats presentin la informació quantitativa de solvència trimestral (IQS-T) prevista en l'article 3 és, durant els exercicis econòmics corresponents als anys 2016, 2017 i 2018, de vuit, set i sis setmanes, respectivament.
El termini perquè les entitats presentin la informació quantitativa de solvència anual (IQS-A), l'informe sobre la situació financera i de solvència (ISFS), així com l'informe especial de revisió de la situació financera i de solvència (IERSFS), previst en l'article 4.1 és, per als exercicis econòmics que finalitzin el 31 de desembre dels anys 2016, 2017 i 2018, de vint, divuit i setze setmanes, respectivament.
El termini perquè les entitats divulguin l'informe sobre la situació financera i de solvència (ISFS) i l'informe especial de revisió de la situació financera i de solvència (IERSFS), previst en l'article 4.1 és, per als exercicis econòmics que finalitzin el 31 de desembre dels anys 2016, 2017 i 2018, de vint, divuit i setze setmanes, respectivament.
Queden derogades les disposicions següents:
El Decret 20/2008, de 29 de gener, pel qual s'estableixen les obligacions en matèria estadisticocomptable de les mutualitats de previsió social de Catalunya, de les seves agrupacions i de les seves federacions, i s'especifica la documentació que hauran d'aportar.
L'Ordre de 28 de març de 1988, sobre inspecció administrativa a les mutualitats de previsió social.
Modificació del Decret 279/2003, de 4 de novembre, de desplegament de determinats aspectes de la Llei 10/2003, de 13 de juny, sobre mutualitats de previsió social
Es modifica l'article 6 del Decret 279/2003, de 4 de novembre, que resta redactat de la manera següent:
"El director o la directora general exerceix, sota el control de la Junta Directiva, les facultats i els poders que aquesta li delega, amb les excepcions que preveu la Llei.
Així mateix, són indelegables les decisions referides a la compra i venda d'actius patrimonials de la mutualitat en què estiguin invertides les provisions tècniques, quan es tracti de béns immobles sigui quin sigui el seu import, o actius financers el valor comptable dels quals representi més del 35 % de les esmentades provisions tècniques.
A l'efecte del que estableix aquest article, s'entén per decisions de la junta directiva la política d'inversions immobiliàries o financeres establerta, l'execució de la qual pot delegar-se al director o directora general.
En el cas d'inversions financeres, no estan subjectes al límit esmentat les reinversions en la mateixa cartera com a resultat de l'amortització dels actius corresponents, sempre que aquesta reinversió no signifiqui un canvi de la política d'inversions que ha acordat la Junta".
Es modifica l'article 8.1 del Decret 279/2003, de 4 de novembre, que resta redactat de la manera següent:
Per raons de solvència justificades tècnicament, tals com manca de cobertura del capital de solvència obligatori, del capital mínim obligatori o de les provisions tècniques acreditades pels mecanismes previstos en la normativa vigent, es poden acordar modificacions de prestacions que impliquin una reducció dels drets econòmics dels socis, assegurats o beneficiaris, que han de ser aprovades per l'assemblea, en l'ordre del dia de la qual han de figurar expressament".
Es modifica l'article 9.4.1.e) del Decret 279/2003, de 4 de novembre, que resta redactat de la manera següent:
"e) Balanç consolidat i estimació del capital de solvència obligatori de l'absorbent o de la nova entitat, previst pel cas que es porti a efecte la fusió.
Es modifica l'article 10.2.1.f) del Decret 279/2003, de 4 de novembre, que resta redactat de la manera següent:
"f) Estimació del capital de solvència obligatori previst de l'entitat una vegada s'hagi transformat".
Es modifica l'article 11.3.3. e) i f) del Decret 279/2003, de 4 de novembre, que resta redactat de la manera següent:
"e) Balanç de situació i compte de pèrdues i guanys, així com l'estat de càlcul de provisions tècniques i del capital de solvència obligatori de l'entitat en escissió a la data de l'acord, adjuntant l'informe emès, en el seu cas, pels auditors de comptes.
"f) Estimació del capital de solvència obligatori previst pel cas que es porti a efecte l'escissió, tant de l'entitat escindida com de les noves que es creïn".
Es corregeix l'ordre correlatiu de les lletres de l'article 13.3.1 del text català del Decret 279/2003, de 4 de novembre, en tant que ha de quedar a), b), c), d) i e).
Es modifica l'article 13.3.1.e) del Decret 279/2003, de 4 de novembre, que resta redactat de la manera següent:
"e) Estat del capital de solvència obligatori de l'entitat cessionària previst pel cas que es porti a terme la cessió, així com de l'entitat cedent en el supòsit de continuar la seva activitat asseguradora".
Se suprimeix l'article 15 del Decret 279/2003, de 4 de novembre.
Es modifiquen els apartats 1 i 2 de l'article 16 del Decret 279/2003, de 4 de novembre, que resten redactats de la manera següent:
"Capital de solvència obligatori i capital mínim obligatori
Les mutualitats de previsió social han de disposar, com a capital de solvència obligatori i com a capital mínim obligatori, d'uns fons propis suficients, quantificats d'acord amb la normativa vigent.
El sistema de càlcul del capital de solvència obligatori i del capital mínim obligatori són els que preveu la normativa vigent, sens perjudici de les excepcions que puguin establir-se a l'empar del que preveu la disposició addicional tercera de la Llei."
Les mutualitats no afectades per l'article 21 de la Llei 10/2003, de 13 de juny, així com altres entitats asseguradores supervisades per la Generalitat de Catalunya, mantenen la facultat de constituir una Comissió de Control que reculli les funcions previstes en l'article 21.3, de manera que resultin equivalents a les de la Comissió d'Auditoria prevista en la disposició addicional tercera de la Llei 22/2015, de 20 de juliol, d'Auditoria de Comptes.
S'autoritza la persona titular de la Direcció General de Política Financera, Assegurances i Tresor, del departament competent en matèria d'ordenació i supervisió de les entitats asseguradores, per aprovar els models de documentació que corresponguin.
La resolució que els aprovi es publicarà al Diari Oficial de la Generalitat de Catalunya.
Aquest Decret entra en vigor als vint dies de la seva publicació al Diari Oficial de la Generalitat de Catalunya.